
Gan gefnogi eich trafodaeth gyda theori, ymarfer a thystiolaeth o’r lenyddiaeth, adfyfyriwch yn feirniadol ar sut y byddech yn cefnogi dysgwr unigol sydd a’i g/chynnydd yn cael ei effeithio gan rwystrau penodol i’w dd/dysgu yn ystod un cyfnod pendant o drosglwyddo (llorweddol neu fertigol). 

Yn ystod yr aseiniad yma byddaf yn trafod plentyn sydd yn dod o gefndir anodd ac sydd wedi dioddef o drawma yn y teulu. Gan ddilyn canllawiau Bera (2024) ynglŷn â chadw’r enw’r plentyn yn anhysbys i sicrhau diogelwch y plentyn, byddaf yn cyfeirio at y plentyn gan ddefnyddio enw ffug, sef Efa (Bera, 2024)

Mae Efa yn ferch saith mlwydd oed, sydd newydd drosglwyddo i ddosbarth blwyddyn tri. Yn ystod bywyd Efa mae wedi profi llawer o drawma yn y cartref oherwydd ysgariad ei rhieni pan oedd hi’n fach a sawl perthynas gwael wedyn. Mae’r diffyg sefydlogrwydd yn ystod blynyddoedd cyntaf ei bywyd wedi arwain at fwy o drawma gan nad oes oedolyn cyson, dibynadwy wedi bod yn ei bywyd. Yn ôl erthygl 18 o hawliau plant yng Nghymru, mae’r ddau riant yn gyfrifol am rannu cyfrifoldeb magu eu plant, a dylent bob amser feddwl am yr hyn sydd orau i’r plentyn (Children’s Commissioner for Wales, 2019).

Trwy gydol yr aseiniad yma byddaf yn trafod yr effaith a’r rhwystrau mae’r ysgariad wedi cael ar addysg Efa a sut byddai i fel athrawes yn ei chefnogi a’i datblygu. Nid yw ysgariad rhwng rhieni yn anarferol - yn 2022, roedd yna 80,057 ysgariadau yng Nghymru a Lloegr (National Statistics, 2022). Mae Efa yn dangos llawer o’r nodweddion sy’n gysylltiedig â thrawma fel, diffyg cwsg, bod yn llidiog, problemau canolbwyntio ar waith ysgol a gwrthod gwahanu o’i rieni  wrth giât yr ysgol (Pietro, 2016). Pan fydd plant yn dysgu i beidio ymddiried mewn oedolion, maen nhw’n cael trafferth cysylltu ag athrawon, ac felly fel athrawes dosbarth, fy swydd i yw gwneud popeth sydd yn bosib cryfhau’r berthynas (Miller, 2024). Un o’r prif o
pethau mae Efa nawr yn gweld yn anodd ac sy’n rhwystr i’w haddysg a hefyd yn rhwystr i bawb arall yn y dosbarth yw ei hymddygiad (Peterson, 2018).

Mae ymchwil Duplechain, Reignar, a Packard (2008) yn nodi bod digwyddiadau trawmatig  cynnwys clywed ergydion gwn, gweld mygio, trywanu, neu saethu; neu weld corff rhywun sydd wedi marw. Fodd bynnag, yn ôl Kuban a Steele (2011) mae digwyddiadau trawmatig hefyd yn cynnwys triniaethau meddygol, damweiniau boddi, tanau mewn tai, ysgariad neu byw gyda rhywun sydd gyda salwch (Frieze, 2015). Mae’r trawma sydd gan Efa oherwydd  ysgariad ei rhieni a’r  diffyg cefnogaeth yn y cartref. Gwelir symptomau Efa yn ddyddiol yn yr ysgol trwy ei hymddygiad sydd wedi newid a gwaethygu ers y trawma. Mae’n bwysig cofio ni fydd pob plentyn yn dangos trawma yn syth – gall  gymryd 3-6 mis cyn ymddangos. Mae merched hefyd yn fwy tueddol o gadw eu teimladau i’w hunan tra bod bechgyn yn fwy tebygol i fod yn fwy adweithiol (Pietro, 2016).

Mae trawma sydd wedi dod o brofiad llethol â’r pŵer i darfu ar ddatblygiad sylfaenol a dysgu plant (Trauma and Learning Policy Initiative, 2013). Un o’r rhagofynion er mwyn rhagori yn yr ystafell dosbarth yw’r gallu i hunanreoli sylw, emosiynau ac ymddygiad. Gall ymateb ymddygiadol plentyn i ddigwyddiadau trawmatig arwain at golli amser dysgu a rhoi straen ar y berthynas gydag athrawon a chyfoedion (Trawma and Learning Policy Initiative, 2013). Nid oes gan Efa eto'r gallu na’r sgiliau i hunanreoli ei hemosiynau – ac mae hynny wedyn yn achosi trafferth yn y dosbarth, yn yr ysgol ac yn y cartref. Mae’n bwysig felly ein bod yn blaenoriaethu cefnogi hyn yn yr ysgol.

Er bod rhai rhieni yn gallu ymdrin â chanlyniadau ysgariad yn weddol dda, mae 4% i 25% o’r ysgariadau yn rhai ble ceir  gwrthdaro chwerw parhaus (Lange et al., 2021). Mae’r math yma o ysgariad yn cael ei alw yn ysgariad gwrthdaro uchel ac mae’r nodweddion yn cynnwys cyfnewidiadau negyddol rhwng cynbartneriaid ar y cyd ag amgylchedd emosiynol ansicr gelyniaethus. Os nad oes rhywun yn delio gyda hyn pan fydd y plant yn ifanc, gall y pwysau a’r straen sy’n cynyddu gan yr ansicrwydd emosiynol arwain at nifer o broblemau seicolegol niweidiol yn ystod llencyndod ac unwaith yn ystod cyfnod oedolaeth (Laletas and Khasin, 2021).

Mae llenyddiaeth yn nodi taw gwrthdaro rhwng rheini yw un o’r prif ffynonellau o niwed i blant, os yw’r plant mewn teuluoedd dau riant neu os yw eu rheini wedi gwahanu neu ysgaru. Mae’r plant sy’n dod o deuluoedd lle mae lefel uwch o wrthdaro yn rhan o’r ysgariad yn fwy tebygol o ddioddef problemau ymddygiad na’r plant hynny sy’n dod o deulu sydd wedi ysgaru heb wrthdaro (Government of Canada, 2015). Ond, er y datganiad yma, mae rhai ymchwilwyr fel Amato a Keith (1991) yn dadlau bod ysgariad yn cael peth effaith negyddol ar sut mae’r plant yn addasu ond mae’r canran o blant yma yn fach ac nid yw'n berthnasol i’r mwyafrif (Lansford, 2009). I Efa mae’r sefyllfa wedi gwaethygu ei ymddygiad, sydd wedyn wedi creu rhwystr ar ran ei haddysg gan fod angen i’r athrawon blaenoriaethu rheoli ei ymddygiad yn lle eu haddysgu. 

Trafododd Bonfennbrenner (1979) yr effaith mae’r bobl sydd ym mywyd y plentyn yn cael ar eu datblygiad (Antony, 2022). Y system feicro yw’r amgylchedd uniongyrchol ble mae’r plentyn yn byw. Mae’r system yn cynnwys unrhyw berthnasau neu sefydliadau mae’r plant yn rhyngweithio gyda, megis y teulu, ffrindiau, ysgol ac athrawon (Ashiabi a O’Neal, 2015). Ar ôl trawma Efa mae’r system feirco wedi newid iddi hi ganfod y bobl fwyaf sefydlog yn ei bywyd wedi newid. Mae felly nawr yn dibynnu ar y bobl eraill yn ei system feicro.

Er defnyddiwyd y datganiad yma wrth Bonfennbrenner ar draws y byd addysg, beirniadwyd y model yma gan ddamcaniaethwyr oherwydd mae’n anwybyddu’r ystyriaeth o’r rhyngysylltiadau natur ddynol (Elliott and Davis, 2018). Ers trawma Efa does ganddi ddim ymdeimlad o berthyn. Trafododd Allen (2016) model y system fio-ecolegol ac yr ymdeimlad o berthyn yn yr ysgol. Dywedodd, er mwyn cael profiad gwell , rhaid sicrhau bod yr  hinsawdd yn yr ysgol yn un cadarnhaol. Gall hinsawdd ysgol gadarnhaol fod yn arwyddocaol er mwyn diwallu  anghenion datblygiadol seico-gymdeithasol y plant. Gall hefyd lleihau bwlio, cyfradd y nifer sy'n gadael a thrais (El Zaatari and Maalouf, 2022).

Yn ychwanegol i hyn, datblygodd Abraham Maslow ddamcaniaeth o bersonoliaeth sydd wedi dylanwadu ar nifer o wahanol feysydd gan gynnwys addysg. Sefydlodd hierarchaeth o bum lefel o anghenion sylfaenol, mae lefelau uwch o anghenion yn bodoli tu hwnt i’r anghenion hyn (Simons, Irwin a Drinnien, 1987). Un o anghenion sylfaenol Maslow yw cariad ac anwyldeb - a dyma rywbeth nid oes gan Efa i gefnogi hi trwy’r trawma. Felly rhaid edrych i rywun arall yn y system feicro, fel yr ysgol a’r athrawon. Er bod y damcaniaeth yma yn cael ei ddefnyddio ar draws llawer o lenyddiaeth, mae yna dipyn o feirniadaeth ar ran ei fethodoleg. Dewisodd nifer fach o bobl yr oedd ef eu hun wedi datgan i fod yn hunan-wireddu – ac yna fe wnaeth darllen amdanynt neu siarad â nhw - ac mae llawer yn gweld hyn i fod yn wendid ar ran yr  ymchwil (Boeree, d.d.).

Mae trawma yn aml yn achosi i’r ymennydd gau i lawr a dysgu i stopio gan waethygu pryder ac yn arwain at anawsterau pellach, ac oherwydd hyn mae plant yn debygol o ymateb mewn modd ‘ymladd neu hedfan’ (Emerson, 2022). Mae’n fuddiol i gadw cofnod o’r ymatebion yma a nodi beth sydd wedi achosi’r ymateb oherwydd mae’n debygol ni fydd y plentyn yn ymwybodol o’i sbardunau. Wrth gadw cofnod ymddygiad ac yna cymharu gyda digwyddiadau blaenorol fe fydd yn  bosib gweld os oes patrwm yn amlygu dros gyfnod o  amser. Pan neu os mae patrwm yn dod yn amlwg, mae’n galluogir athro i ddefnyddio dulliau i helpu (Education Gateshead, 2021). Ond, mae Taylor (2000) yn dadlau bod ymateb merched yn fwy amlwg wrth iddynt weld patrwm o ‘dendio a hebrwng’ . Mae tendio yn cynnwys gweithgareddau anogaeth sydd wedi’u cynllunio i amddiffyn yr unigolyn a hybu diogelwch a lleihau trallod, tra bod y rhan hebrwng yn creu a chynnal rhwydweithiau cymdeithasol a all fod yn gymorth iddynt (Taylor et al., 2000). Mae Efa yn dueddol o ymateb yn sydyn i ddigwyddiadau a ddim yn dueddol o guddio ei theimladau.

Dywed Bridges “Change is an event but a transition is the process that you go through in response to the change.” (Caredda, 2020). Fel athrawon mae’n bwysig i sicrhau bod gennym ddigon o wybodaeth i allu cefnogi’r plentyn yn ystod cyfnodau  anodd. Dylai arweinwyr empathi fel athrawon neu rywun pwysig ym mywyd y plentyn allu cydnabod a gweld pan mae’r bobl mewn argyfwng. Nid y canlyniad yw’r man cychwyn ar gyfer ymdrin â chyfnodau anodd ond y terfyn sy’n gwynebu pobl wrth iddynt adael yr hen sefyllfa (Caredda, 2020).

Mae dau fath o drawsnewidiad, trawsnewidiadau llorweddol a fertigol. Mae trawsnewidiadau llorweddol yn digwydd yn ddyddiol neu’n rheolaidd fel newid mewn trefn. Esiampl o drosglwyddiad llorweddol yn yr ysgol yw plant yn mynd o’r ystafell dosbarth i’r iard tu allan amser chware (Open, Learn, Create, d.d.). Mae trosglwyddiadau fertigol yn drosglwyddiadau sy’n golygu newid mawr i drefn feunyddiol plentyn (Rhondda Cynon Taf, d.d)

Ysgariad yw’r trosglwyddiad fertigol byddaf yn trafod. Trwy ysgariad gall plant gael eu heffeithio gan orfod dysgu sut i addasu i newidiadau cyson. Awgryma model Bridges (1991), bod tri cham i drosglwyddiad. Y cyntaf yw Diweddu - dyma le mae pobl yn gollwng gafael ar yr hen. Y Parth Niwtral yw’r ail sef pan  mae pobl yn dechrau addasu, ac yn olaf, y Dechreuad Newydd, sef pan mae’r unigolion yn croesawu’r newid newydd. Pwysleisia’r model bod trosglwyddiad llwyddiannus yn golygu rheoli’r trawsnewidiadau hyn, a hynny yn ychwanegol i’r newidiadau allanol (Bridges, 2021). Ni theimlaf fod trosglwyddiad llwyddiannus wedi digwydd yn ôl damcaniaeth Bridges yn sefyllfa Efa. Nid oes rheolaeth wedi bod dros y sefyllfa yn y cartref sydd wedyn wedi arwain at fwy o drawma i Efa.

Gall deinameg teulu newydd, tŷ newydd, ysgolion a ffrindiau cael effaith ar y plentyn (Family Means, 2019). Mae Efa wedi cael newid mawr yn ddeinamig y teulu a thŷ newydd ond hefyd mae’r diffyg cymorth o’i rieni yn ystod y trosglwyddiad yma  wedi arwain ati hi fod yn ansicr wrth ddod i’r ysgol. Mae hefyd wedi troi o fod yn ferch frwdfrydig gyda llawer o ffrindiau i fod yn ferch dawel, ansicr sy’n dueddol o fod ar ben ei hun trwy gydol y dydd.

Awgryma Bridges (2003) taw trosglwyddiadau yw’r broses seicolegol fewnol mae pobl yn mynd trwyddo pan maent yn dod yn gyfarwydd â sefyllfa newydd. Ond, wrth wrthwynebu hyn disgrifiodd Bussolari a Goodell (2009) drosglwyddiadau fel cyfnodau anhrefnus ac aflonyddgar sydd yn arwain at ailwerthusiad o dybiaeth ac ymddygiad rhywun (Musamali, 2018).

Fel athrawes dosbarth, mae’n bwysig ein bod yn ceisio rhoi cymorth i helpu’r plentyn ymdopi gydag emosiynau fel ei bod ddim yn amharu ar yr addysg. Yn aml, nid oes gan blentyn sy’n grac yr hunanreolaeth fewnol i allu delio a’i ddicter. Nid oes gan rai chwaith y gallu i fynegi eu teimladau ar lafar. Fel athrawon rhaid ymchwilio mathau gwahanol o ffyrdd i gefnogi plant yn y dosbarth gan gofio ni fydd pob plentyn yn ymateb yr un peth. I rai plant, mae dulliau syml yn gweithio er enghraifft os yn darparu adborth positif ar unwaith pan mae plentyn yn ymddwyn yn dda, bydd yr ymddygiad ymosodol yn dechrau lleihau (Llywodraeth Cymru, 2012) Mae canmoliaeth yr athro wedi dangos bod hyn yn effeithio nid yn unig ar y rhai sy’n derbyn canmoliaeth ond hefyd rheini sydd  gerllaw. Dylai canmoliaeth ar lafar fod yn benodol ac yn ddisgrifiadol. Dylai athrawon geisio rhoi o leiaf bedwar canmoliaeth i blentyn am bob cerydd (Parsonson, 2012). Byddaf yn defnyddio’r dull yma yn rheolaidd wrth geisio rhoi cymorth i Efa. Mae hyn yn rhywbeth sy’n gallu cael ei ddechrau’n syth ond hefyd yn gallu addasu ar ran beth sydd angen ar Efa yn ystod y diwrnod ysgol. Gall hyn fod yn ganmoliaeth ar ran ei hymddygiad neu ar ran ei gwaith er mwyn sicrhau ei bod yn parhau i herio ei hun i weithio.

Er bod yna bwyslais ar athrawon i reoli ymddygiad, mae rôl y rhieni yn hanfodol i gynnal ymddygiad da (Department for Education, 2024). Mae gan rieni rôl bwysig wrth gefnogi polisi ymddygiad yr ysgol a dylid eu hannog i atgyfnerthu polisi’r ysgol yn y cartref. Pan fydd gan riant pryderon am ymddygiad eu plant a sut i’w reoli mae’n bwysig eu bod yn dod a’u pryderon i’r athrawon ysgol (Department for Education, 2024). Mae cysondeb yn bwysig i ddisgyblion, teulu a staff yr ysgol i sicrhau bod hyn yn glir a bod yr ysgol yn lle teg a ddiogel (Morrissey, 2023).Yn sefylla Efa, does dim rheolaeth yn y cartref. Mae’n rhaid felly pan mae Efa yn dod i’r ysgol i’r athrawon ei hatgoffa o’r rheolau dosbarth. 

Pan fydd plant yn camymddwyn dylai athrawon drafod y digwyddiad gyda’r plentyn gan geisio dod o i hyd i gymhelliant y digwyddiad a hefyd trafod y canlyniadau. Mae’r dechneg yma yn dechneg syml ond pwerus i helpu plant i oresgyn problemau ymddygiad oherwydd os mae’r plant yn cael eu hannog i archwilio’r cymhellion tu ôl i’w ymddygiad yn ogystal â’r canlyniadau, yna maent yn llai tebygol o ganolbwyntio ar agweddau negyddol yr ymddygiad (Priya, Srikumar and Philips, 2016). Amlygir pwysigrwydd hyn i Efa, oherwydd yr unig le mae hi’n dysgu’r gwahaniaeth rhwng beth sydd yn gywir neu yn anghywir yw pan mae hi yn yr ysgol.  

Dylai plant fod yn rhan o greu rheolau’r dosbarth. Mae cyfraniad myfyrwyr mewn gwneud rheolau dosbarth yn cefnogi ymdeimlad o berthyn, perchnogaeth a pharch at reolau, a datrys problemau ar y cyd (Gezer Şen, 2022). Yn ychwanegol i hyn mae’n bosib eistedd lawr gyda Efa i greu rheolau syml am ei hun - sut bydde hi’n rheoli ei hemosiynau a sut gall athrawon a staff yr ysgol ei helpu pan fydd angen. Pan rydych yn gosod rheolau dosbarth, mae’n bwysig eich bod yn cyfryngu ar y nifer - mae 3-6 un ddigonol. Wrth gael llai o reolau (a sicrhau eu bod yn hawdd i’w dilyn) mae’n haws cynnal trefn ac i’r plant eu dilyn. (AERO, 2023). 

Mae’n bwysig bod gan yr ysgol rhaglenni cymorth sydd wedi eu targedu ar gyfer grwpiau penodol o blant - a bod rhein yn cael eu rhedeg gan staff hyfforddedig er enghraifft rheoli dicter, hyfforddi emosiwn, therapi chwarae a lles (Estyn, 2020). Os nad oes gan yr ysgolion yr adnoddau i wneud hyn, gallwch wneud eich gorau o beth sydd gennych yn y dosbarth ac ymchwil eich hun a hefyd integreiddio rhai o’r technegau i mewn i wersi. Bydd sesiynau fel ‘ELSA’ yn fuddiol i Efa er mwyn cael trafodaeth gyda staff yr ysgol ac iddi wybod bod rhywun yn yr ysgol i’w chefnogi. Mae’r ymyrraeth yma yn galluogi plant i ddysgu’n well ac ar y cyfan, i yn fod yn hapusach (Elsa Network, 2017).

Dengys ymchwil y gellir lleihau ymddygiadau problemus yn blant a gwella hinsawdd gyffredinol yr ystafell dosbarth pan roddir mwy o ffocws ar gynyddu perthnasoedd cadarnhaol rhwng disgyblion ac yr athrawon (Yassine, Tipton‐Fisler and Katic, 2020). Dylai athrawon sicrhau bod y berthynas yn un sefydlog fel eu bod yn gallu cefnogi’r disgyblion yn y dosbarth.

Wrth ddod i gasgliad, rhaid pwysleisio pwysigrwydd cefnogaeth yr ysgol i Efa, ac i blant fel Efa oherwydd bod yr ysgol mor ganolog iddynt. Trwy gydol yr aseiniad trafodwyd y dulliau gallwn ddefnyddio i gefnogi plant i sicrhau bod trawma ddim yn effeithio ar eu haddysg. Rhai o’r dulliau gallwn ddefnyddio i ddangos cefnogaeth yw sicrhau ein bod yn rhoi canmoliaeth pan rydym yn gweld bod y plentyn yn ymddwyn yn dda a hefyd sicrhau ein bod yn gosod rheolau (ar y cyd gyda’r plentyn) sy’n syml i ddilyn ac sy’n rhoi targedau cyraeddadwy. Yn ol safonnau proffessiynol, trwy cefnogi Efa, byddaf yn bwrw sawl safon. Un safon yn penodol byddaf yn bwrw yw ‘datblygu technegau newydd’. Trwy arbrofi gyda technegau gwahanol i cefnogi Efa, byddaf yn bwrw’r safon yma (Prifysgol Bangor, 2021).

